AvtoVAZ

Η AvtoVAZ (ρωσικά: ABTOBA3) είναι ρωσική αυτοκινητοβιομηχανία και, σύμφωνα με την ίδια, εξυπηρετεί 46 χώρες παγκοσμίως. Η συγκεκριμένη είναι αυτή που παράγει τα οχήματα με το εμπορικό σήμα της Lada.

Το 2008, η γαλλική αυτοκινητοβιομηχανία Renault εξαγόρασε το 30% της εταιρείας, ενώ τον Οκτώβριο του 2016 αύξησε το ποσοστό της στο 70%, καθιστώντας την πλέον θυγατρική της. Από τον Μάιο του 2022 η εταιρεία πέρασε εκ νέου στην ρωσική κυβέρνηση, λόγω της αποχώρησης της Renault και γενικώς όλων των δυτικών αυτοκινητοβιομηχανιών και άλλων εταιρειών από τη Ρωσία εξαιτίας της εισβολής της Ρωσίας στην Ουκρανία.

Για ένα χρονικό διάστημα, πριν την αποχώρηση της Renault, η AvtoVAZ ήταν η μοναδική αυτοκινητοβιομηχανία που κατασκεύαζε οχήματα για τέσσερις μάρκες: τη Lada, την Datsun, τη Nissan και τη Renault.

 Ιστορία 
 1966 - 1989 
Η εταιρεία δημιουργήθηκε το 1966 με την ονομασία VAZ: Volzhskiy Automotive Factory εγκαθιστώμενη στο Τολιάττι κοντά στη Μόσχα. Το 1971 μετονομάστηκε στη σημερινή της επωνυμία. Η ίδρυσή της, αποτέλεσε ως στόχο την ενδυνάμωση της εγχώριας οικονομίας και την ανάπτυξη της ποιοτικής ζωής των Ρώσων πολιτών και ήταν μέσα στο πενταετές σχέδιο της Σοβιετικής Ένωσης. Ως αυτοκινητοβιομηχανία τέθηκε η δημιουργία κεντρικού εργοστασίου μετά από πολλές προσπάθειες με ευρωπαϊκές αυτοκινητοβιομηχανίες, στο τέλος με τη Fiat. Στις 15 Αυγούστου 1966, υπογράφουν ο πρόεδρος της εταιρείας, Αλεξάντερ Ταράσοφ με τον διευθυντή της Ιταλικής μάρκας, Τζιάννι Αγκνέλλι για την κατασκευή εργοστασίου στο Τολιάττι. Το πρώτο μοντέλο της μεταξύ τους συνεργασίας ήταν το Fiat 124R σε πολλές μορφές αμαξώματος. Ωστόσο, στη Ρωσία το μοντέλο κυκλοφορούσε υπό την ονομασία Zhiguli (κωδικός προϊόντoς: VAZ 2101), προερχόμενη από το κοντινό βουνό της περιοχής. Το 1971 η βιομηχανία είχε φτάσει τον αριθμό παραγωγής 220.000 αντιτύπων, το 1973 στις 660.000 αντίτυπα και το 1974 είχε καταφέρει να φτάσει στο ένα εκατομμύριο. Εκείνη τη χρονιά μάλιστα, είχε λάβει και την κρατική αδειοδότηση και επιπλέον το δυναμικό της είχε αυξηθεί στις 100.000 θέσεις. 

Η πρώτη εξωτερική αγορά που επεκτάθηκε η εταιρεία, ήταν της Μεγάλης Βρετανίας, το 1974. Εκεί ήταν που το όνομα «Lada» είχε πρωτοεμφανιστεί, ενώ όλα τα εξαγωγικά αντίτυπα υιοθέτησαν αποκλειστικά τον κωδικό 2101 ως το επίσημο όνομα του μοντέλου (η ονομασία «Zhiguli» αποκλείστηκε ως επιλογή για τις εξαγωγικές πωλήσεις, επειδή υπήρξαν φόβοι ότι θα θύμιζε τη, γνωστή στις δυτικές χώρες, λέξη «ζιγκολό»). Οι πωλήσεις είχαν θετική εξέλιξη, λόγω του χαμηλού κόστους των οχημάτων. Επεκτάθηκε αργότερα και στη Γερμανία, την Τουρκία, το Βέλγιο, τη Γαλλία και την Ουγγαρία. Αξιοσημείωτο είναι το γεγονός πως δεν υπήρχαν ανταγωνιστές στο θέμα της οικονομικής της εμπορικής τιμής. Το Zhiguli όμως είχε αποκτήσει αρνητική απήχηση, όσον αφορά το ζήτημα της συντήρησης. Το σοβαρότερο ζήτημα του μοντέλου ήταν η εύρεση των εξαρτημάτων του, η οποία είχε καταντήσει αρκετά δύσκολη στο θέμα της συντήρησης. 

Το 1975, νέος πρόεδρος καθορίστηκε ο Ζίτκοφ που βοήθησε στην εξέλιξη της κατασκευής δικών της μοντέλων. Το 1976 εντάχθηκε στην παραγωγή μια κάπως πολυτελέστερη έκδοση του Zhiguli, γνωστή ως «Six» («6») ή 2103 Zhiguli (κωδικός προϊόντος: VAZ-2106).

Το 1977 όμως, εισήχθη στην παραγωγή το πρώτο μοντέλο που δεν είχε κοινά με μοντέλο άλλης αυτοκινητοβιομηχανίας και ήταν το Lada Niva (κωδικός προϊόντος: VAZ-2121). Το θρυλικό Niva για πολλούς είχε αποτελέσει την έναρξη της κατηγορίας SUV / crossover. Κύριο χαρακτηριστικό του οχήματος ήταν η δυνατότητα προσαρμογής του σε ακραίες συνθήκες, όπως οι χαμηλές θερμοκρασίες και η οδήγηση εκτός δρόμου. 

Το 1979, οι ανανεώσεις του Zhiguli οδήγησαν στο νέο Lada 2105 και το 1982 κυκλοφόρησε και η κάπως πολυτελέστερη έκδοση Lada 2107. Τον Δεκέμβριο του 1984 εισήχθη στην παραγωγή άλλο ένα αυτόνομο μοντέλο, το Lada Samara (κωδικός προϊόντος: VAZ-2108), που ήταν το πρώτο στην ιστορία αεροδυναμικής σχεδίασης Lada και το πρώτο με τη διάταξη «κινητήρας μπροστά, κίνηση μπροστά», κοινώς «όλα εμπρός», ενώ και η ποιότητα κατασκευής του ήταν εμφανώς καλύτερη από τα περισσότερα άλλα αυτοκίνητα των Ανατολικών χωρών. Το 1986 άρχισε και η εξαγωγή του στις δυτικές χώρες. Παράλληλα, το αρχικό Zhiguli συνέχισε λίγο ακόμα στην παραγωγή, φτάνοντας τελικώς έως και το 1987, καθώς ήταν εκτιμώμενο μοντέλο από την κοινή γνώμη.

Γενικότερα, στο διάστημα αυτό τα Lada είχαν εξαχθεί επίσημα σε μεγάλο αριθμό δυτικών χωρών, και μεταξύ αυτών στη Γερμανία, την Αυστρία, τη Γαλλία, το Βέλγιο, την Ολλανδία, την Ιταλία, την Ισπανία, την Ελλάδα, την Ισλανδία και τον Καναδά, και μάλιστα επίσης και σε αρκετές δεξιοτίμονες χώρες, όπως στο Ηνωμένο Βασίλειο (από το 1974 έως τον Ιούλιο του 1997), την Ιαπωνία, την Αυστραλία (έως το 1996) και τη Νέα Ζηλανδία.

Η μοναδική μεγάλη αγορά όπου δεν κυκλοφόρησε ποτέ η μάρκα ήταν οι Ηνωμένες Πολιτείες, για πολιτικούς λόγους που παρεμπόδιζαν τις εμπορικές συναλλαγές, λόγω του Ψυχρού Πολέμου. Αν και το 1979 έγινε μια προσπάθεια εξαγωγής στις ΗΠΑ, οι διαπραγματεύσεις κατέρρευσαν ξαφνικά και αναπάντεχα λόγω της Σοβιετικής εισβολής στο Αφγανιστάν που ξεκίνησε τον Δεκέμβριο του 1979, καθώς οι εμπορικές κυρώσεις που επιβλήθηκαν τότε στη Σοβιετική Ένωση λόγω της εισβολής, απαγόρευσαν την εξαγωγή τους στις Ηνωμένες Πολιτείες. Ωστόσο, από το 1978 έως τα τέλη του 1997 τα Lada διατέθηκαν επίσημα στον Καναδά, όπως προαναφέρθηκε, όπου εξ αρχής γνώρισαν μια σχετική απήχηση, ενώ ακόμα μεγαλύτερη απήχηση γνώρισε το Lada Niva, λόγω των σκληροτράχηλων ικανοτήτων του στις χειμερινές κλιματικές συνθήκες.

Η οικονομική αστάθεια στην πρώην Σοβιετική Ένωση τη δεκαετία του 1990, σε συνδυασμό με τους αυστηρότερους κανονισμούς για τις εκπομπές ρύπων και την αυξανόμενη αυστηρότητα της νομοθεσίας για την ασφάλεια, προκάλεσαν την απόσυρση της AvtoVAZ από τις περισσότερες δυτικές αγορές στα τέλη του 1997.

 1990 - 1999 

Οι πρώτες δυσκολίες εμφανίστηκαν όταν είχε επικρατήσει η κρίση της Σοβιετικής Ένωσης το 1990 - 1991, που τελικώς οδήγησε στη διάλυση της Σοβιετικής Ένωσης τον Δεκέμβριο του 1991. Από εκείνη την εποχή, η ίδια ξεκίνησε να αναπτύσσει το δικό της όνομα και τα δικά της αυτοδημιούργητα προϊόντα, πέρα από το θρυλικό Niva. Τελικά τα κατάφερε, με το μοντέλο Lada 110 να είναι το πρώτο της μοντέρνο όχημα, που αν και ήταν πρακτικώς έτοιμο ήδη από το 1991, τελικώς άρχισε να παράγεται μόλις τον Μάρτιο του 1995, καθώς η οικονομική κρίση και η διαφθορά που έπληξαν τότε τη Ρωσία, προκάλεσαν σοβαρά οικονομικά προβλήματα και στην εταιρεία. Μέσα στα επόμενα χρόνια, ακολούθησαν και οι επιπλέον εκδόσεις του. Πρώτα κυκλοφόρησε η Sedan και μετέπειτα οι Station Wagon και Hatchback. Το 1999, κυκλοφόρησε και η έκδοση Coupe. Το μοντέλο ήταν πολύ επιτυχημένο στη Ρωσία λόγω της υψηλότερης ποιότητας του σε σύγκριση με άλλα ρωσικά μοντέλα, αν και τα πρώτα αντίτυπα του 110 εμφάνισαν κάποια σοβαρά προβλήματα αναξιοπιστίας, καθώς η εταιρεία έπεσε θύμα όλων των αρνητικών συγκυριών που έπληξαν τότε τη χώρα, που μόλις προαναφέρθηκαν.

Αντικαταστάθηκε τον Μάρτιο του 2007 από το Lada Priora, που ήταν ένας έντονος επανασχεδιασμός του 110, τόσο εξωτερικά, όσο και στο σαλόνι, με την ταυτόχρονη προσθήκη ABS και αερόσακων (μπροστινών και πλευρικών, αναλόγως με την έκδοση), τα οποία δεν υπήρχαν στο 110 ούτε ως έξτρα.

 Παραπομπές 

 Περαιτέρω ανάγνωση 


 Εξωτερικοί σύνδεσμοι 


 Lada official website  

 Official history of Lada line-up  
 Specifications cars AvtoVAZ (Lada)

Κατηγορία:Αυτοκινητοβιομηχανία
Κατηγορία:Επιχειρήσεις της Ρωσίας
Κατηγορία:Αυτοκινητοβιομηχανίες της Ρωσίας